Vermoorde Ermelo-boer se naam bekend; twee ondervraDie vermoorde 77-jarige boer van die plaas De Emigratie, sowat 40km buite Ermelo in Mpumalanga, se naam is bekend gemaak. Die boer se liggaam is Maandagoggend in die plaashuis ontdek. Kapt. Carla Prinsloo, ŉ woordvoerder van die Ermelo-polisie, het Dinsdag aan Maroela Media gesê die boer se naam is JR Buhrman. “Hy was ŉ bekende boer in die gemeenskap,” het sy gesê. Maroela Media het Maandag berig Buhrman se plaaswerkers het ŉ familievriend ontbied nadat hulle onraad vermoed het toe Buhrman nie die oggend vir hulle die hek gaan oopmaak het nie. Die vriend het Buhrman se liggaam op die vloer van een van die plaashuis se slaapkamers aangetref. Hy het alleen gewoon. Dit is nog nie bekend hoeveel aanvallers by die moord betrokke was nie. Volgens kol. Leonard Hlathi, ŉ provinsiale polisiewoordvoerder, vermoed die polisie die boer het versmoor, aangesien daar plastiek oor sy gesig getrek was. Prinsloo het gesê ŉ nadoodse ondersoek gaan Woensdag uitgevoer word om presies te bepaal waaraan hy dood is. Die aanvallers het ook drie vuurwapens uit Buhrman se huis gesteel. Dit is nog nie bekend of ander voorwerpe uit die huis vermis word nie. Volgens Prinsloo ondersoek die polisie ŉ saak van moord. “Twee werkers van die omgewing is reeds deur die polisie ingeneem vir ondervraging, maar hulle is nog nie formeel aangekla nie,” het sy gesê. Lees ook: Plaasmoord: Bejaarde naby Ermelo vermoor